b'\n_START_ARTICLE_\nGuld\n_START_SECTION_\nEgenskaber\n_START_PARAGRAPH_\nGuld reagerer ikke med langt de fleste kemikalier, men angribes dog af klor, fluor, kongevand og cyanid. Salpetersyre, som ellers kan opl\xc3\xb8se andre metaller, benyttes til at bekr\xc3\xa6fte, om et materiale indeholder guld. Kviks\xc3\xb8lv kan opl\xc3\xb8se guld, men stofferne danner ikke kemiske forbindelser med hinanden._NEWLINE_Guld er i sin rene form det mest formbare og duktile materiale, der kendes. Et enkelt gram af metallet kan hamres ud til en kvadratmeter bladguld. Det kan g\xc3\xb8res tyndt nok til at blive gennemsigtigt. Lys, der passerer, f\xc3\xa5r et bl\xc3\xa5t eller gr\xc3\xb8nt sk\xc3\xa6r, da guldet tilbagekaster de \'modsatte\' farver: R\xc3\xb8d og gul._NEWLINE_Det rene guld er s\xc3\xa5ledes for bl\xc3\xb8dt til de fleste praktiske form\xc3\xa5l og bruges derfor i legeringer med andre metaller som fx s\xc3\xb8lv og kobber. N\xc3\xa5r guld benyttes til smykker, angives dets renhed i karat. Rent guld er 24 karat, men til smykker benyttes ofte 22k, 18k eller 14k. Jo lavere "k" (karat), des h\xc3\xb8jere er indholdet af s\xc3\xb8lv eller kobber i legeringen. Valget af metaller kan bruges til at justere farven p\xc3\xa5 den resulterende legering. En st\xc3\xb8rre m\xc3\xa6ngde af s\xc3\xb8lv, palladium eller nikkel giver hvidguld, mens en st\xc3\xb8rre m\xc3\xa6ngde kobber giver r\xc3\xb8dguld._NEWLINE_Metallers farve skyldes atomernes evne til at absorbere og \'genudsende\' energien i de fotoner (\'lyspartikler\'), der tr\xc3\xa6ffer det: Det er elektronerne i atomerne, der er ansvarlige for dette, og for de fleste metallers vedkommende g\xc3\xb8r dette nogenlunde lige meget for alle b\xc3\xb8lgel\xc3\xa6ngder, hvilket giver en omtrent gr\xc3\xa5 nuance. For gulds (og kobbers) vedkommende p\xc3\xa5virkes \'elektron-havet\' i metallet imidlertid af kvantemekaniske effekter, som giver markante forskelle i, hvor meget lys metallet kan \'genudsende\' af de forskellige b\xc3\xb8lgel\xc3\xa6ngder. Derfor har disse metaller en us\xc3\xa6dvanlig tydelig farve._NEWLINE_Det er muligt at st\xc3\xb8rstedelen af alt guld i universet, og dermed p\xc3\xa5 Jorden, er dannet ved de kosmiske begivenheder, der kaldes gammaglimt.\n_START_SECTION_\nTekniske anvendelser\n_START_PARAGRAPH_\nGuld har gennem \xc3\xa5rhundreder v\xc3\xa6ret brugt som betalingsmiddel og til smykker, og i nyere tid ogs\xc3\xa5 til en lang r\xc3\xa6kke tekniske form\xc3\xa5l.\n_START_SECTION_\nGuld som betalingsmiddel\n_START_PARAGRAPH_\nIndtil starten af 1900-tallet var udstedte m\xc3\xb8nters p\xc3\xa5lydende v\xc3\xa6rdi generelt betinget af den p\xc3\xa5g\xc3\xa6ldende m\xc3\xb8nts metalv\xc3\xa6rdi. En m\xc3\xb8nt, hvis metalv\xc3\xa6rdi modsvarer dens p\xc3\xa5lydende v\xc3\xa6rdi, kaldes en hovedm\xc3\xb8nt, mens en m\xc3\xb8nt med en metalv\xc3\xa6rdi lavere end den p\xc3\xa5lydende v\xc3\xa6rdi ben\xc3\xa6vnes en skillem\xc3\xb8nt. I slutningen af 1800-tallet gik Danmark og andre stater over til guldstandarden, det vil sige, at de st\xc3\xb8rre cirkulationsm\xc3\xb8nter var baseret p\xc3\xa5 guld, samt at v\xc3\xa6rdien af en nationalbanks udsendte pengesedler modsvaredes af en tilsvarende beholdning af fysisk guld i banken. Guld kom derved til direkte at garantere for v\xc3\xa6rdien af staternes m\xc3\xb8ntfod. Den rolle havde s\xc3\xb8lv tidligere v\xc3\xa6ret tildelt. Nogle f\xc3\xa5 lande arbejdede ikke med en ren guld- eller s\xc3\xb8lvstandard, men med en blanding af de to, en s\xc3\xa5kaldt bimetal-standard. Systemet med guld-underst\xc3\xb8ttelse af den udstedte valuta blev for de fleste staters vedkommende suspenderet i forbindelse med udbruddet af 1. verdenskrig. Senere fors\xc3\xb8g p\xc3\xa5 at genindf\xc3\xb8re guldstandarden blev generelt opgivet i slutningen af 1920\'erne p\xc3\xa5 grund af den dav\xc3\xa6rende \xc3\xb8konomiske krise. For Danmarks vedkommende var den danske krones v\xc3\xa6rdi p\xc3\xa5 dav\xc3\xa6rende tidspunkt faldet i forhold til det britiske pund, der stadig var bundet til guldet. En genindf\xc3\xb8rsel af "guldkronen" (i konservativ presse omtalt som "den \xc3\xa6rlige krone") ville derfor medf\xc3\xb8re en revaluering med tab af konkurrenceevne til f\xc3\xb8lge. Regeringen Madsen-Mygdal genindf\xc3\xb8rte guldstandarden p\xc3\xa5 trods af modstand fra Socialdemokratiet, der frygtede et tab af arbejdspladser som f\xc3\xb8lge af revalueringen. Denne gang optr\xc3\xa5dte guldstandarden i form af en guldbarrestandard, hvilket vil sige, at guldm\xc3\xb8nter ikke indgik i det egentlige pengeoml\xc3\xb8b, men at Nationalbanken p\xc3\xa5tog sig at omveksle st\xc3\xb8rre pengebel\xc3\xb8b til guldbarrer. Da en standard-guldbarre vejer 12,5 kilo, var adgangen til guldindl\xc3\xb8selighed reelt forbeholdt indehavere af meget store pengebel\xc3\xb8b. Danmark afskaffede definitivt guldstandarden, efter at Storbritannien, Danmarks st\xc3\xb8rste samhandelspartner, selv afskaffede guldstandarden i 1931. Der findes ikke l\xc3\xa6ngere stater, hvis pengeudstedelse er 100\xc2\xa0% underst\xc3\xb8ttet af guld. Under guldstandarden udstedtes egentlige cirkulationsm\xc3\xb8nter normalt i legeringer af maksimalt 22 karats (91,67\xc2\xa0%) finhed. De danske 10- og 20-krone m\xc3\xb8nter i guld havde en finhed p\xc3\xa5 900/1000. P\xc3\xa5 grund af den i samtiden h\xc3\xb8je v\xc3\xa6rdi blev de dog kun brugt i mindre omfang. I Danmark benyttedes til daglig handel f\xc3\xb8rst og fremmest m\xc3\xb8nter i bronze eller s\xc3\xb8lv._NEWLINE_Visse lande udsteder stadig guldm\xc3\xb8nter: De s\xc3\xa5kaldte Canadian Gold Maple Leafs, Australian Gold Nuggets og \xc3\xb8strigske Wiener Philharmonikere er de reneste af denne type m\xc3\xb8nter, med 99,99\xc2\xa0% guld. Den kinesiske panda har finheden 99,90\xc2\xa0%. Sydafrika, USA og Storbritannien udgiver henholdsvis Krugerrands, American Gold Eagles og britiske Gold Sovereigns og Gold Britannias, i alle tilf\xc3\xa6lde med en l\xc3\xb8dighed af 22 karat. Den lavere l\xc3\xb8dighed skyldes tradition samt et \xc3\xb8nske om at lave et st\xc3\xa6rkere produkt, idet guld er meget bl\xc3\xb8dt i ren tilstand. Ingen af disse m\xc3\xb8nter er beregnet til dagligt brug, hvilket ses af deres generelt meget lave p\xc3\xa5lydende v\xc3\xa6rdier sammenholdt med m\xc3\xb8nternes faktiske metalv\xc3\xa6rdi. I stedet fungerer de f\xc3\xb8rst og fremmest som anbringelsesmetode for st\xc3\xb8rre v\xc3\xa6rdier blandt personer, der ikke har tillid til deres lokale pengev\xc3\xa6sen. Denne skik er f\xc3\xb8rst og fremmest udbredt i Asien og Mellem\xc3\xb8sten. Mange lande i disse omr\xc3\xa5der har love, der forbyder privatpersoner at eje guld med undtagelse af m\xc3\xb8nter og smykker. Udstedelsen af m\xc3\xb8nter af rent guld kan omg\xc3\xa5 s\xc3\xa5danne forbud. Et tilsvarende forbud fandtes tidligere ogs\xc3\xa5 i Danmark. Den f\xc3\xb8rste stat, der udstedte denne type m\xc3\xb8nter, var Sydafrika med udstedelsen af den s\xc3\xa5kaldte krugerrand, der indeholder 31,1 gram finguld.. Dette svarer til 1 troy ounce (oz t), hvilket er den enhed, som \xc3\xa6delmetaller noteres i p\xc3\xa5 London Stock Exchange og New York Stock Exchange. Udstedelsen af krugerrands sikrede Sydafrika en eksportindt\xc3\xa6gt p\xc3\xa5 et tidspunkt, hvor landet var underlagt international handelsblokade p\xc3\xa5 grund af apartheidstyret, idet veksling af valuta ikke var omfattet af handelsblokaden. Som kuriosum kan bem\xc3\xa6rkes, at Letland i 1998 udstedte en 100 lats guldm\xc3\xb8nt i 16,2 gram finguld, som officielt blev anset som almindeligt betalingsmiddel._NEWLINE_Guldet i guldbarrer er til geng\xc3\xa6ld ofte 24 karat, fordi de modsat m\xc3\xb8nter ikke beh\xc3\xb8ver v\xc3\xa6re h\xc3\xa5rde eller slidst\xc3\xa6rke. Deres brug som investerings- og betalingsinstrument understreges af, at finguld er tildelt en tre-bogstavs-forkortelse p\xc3\xa5 linje med alverdens valutaer; XAU.\n_START_SECTION_\nSmykker af guld\n_START_PARAGRAPH_\nSmykker af guld indeholder n\xc3\xa6sten altid andre metaller, prim\xc3\xa6rt for at g\xc3\xb8re metallet modstandsdygtigt over for slitage. Smykker har gerne karat-tal mellem 8 og 22. Det \'andet\' metal er oftest kobber, som giver legeringen lidt af dets karakteristiske r\xc3\xb8dlige farve. I 14 karat guld, hvor \'resten\' af metallet er kobber, minder farven til forveksling om visse bronzelegeringer. _NEWLINE_Ved at bruge jern og aluminium kan man skabe henholdsvis bl\xc3\xa5 og violette guld-legeringer, men det bruges meget sj\xc3\xa6ldent i smykke-sammenh\xc3\xa6nge. Palladium og nikkel giver en s\xc3\xb8lvhvid legering. Blanding med s\xc3\xb8lv giver en gr\xc3\xb8n-gul farve. Nikkel er langt det billigste, men da det er giftigt, er der lovgr\xc3\xa6nser for, hvor meget nikkel s\xc3\xa5danne smykker m\xc3\xa5 afgive._NEWLINE_Ud over metallet til selve smykket indg\xc3\xa5r guld ogs\xc3\xa5 i det loddemetal, der bruges i fremstillingen af smykket: I et kvalitetsprodukt b\xc3\xb8r loddemetallet v\xc3\xa6re af en karat, der svarer til karaten af smykkets \xc3\xb8vrige bestanddele. Loddemetal af den art fremstilles med en lang r\xc3\xa6kke karat-tal og i forskellige farver, der matcher de f\xc3\xb8romtalte legeringer. Dertil laves loddemetallet med op til tre forskellige smeltepunkter. Ved at bruge varianterne med det h\xc3\xb8jeste smeltepunkt f\xc3\xb8rst kan en guldsmed opbygge ganske komplicerede arbejder med talrige lodninger.\n_START_SECTION_\nMedicinske anvendelser\n_START_PARAGRAPH_\nI middelalderen troede man, at guld var gavnligt for helbredet, da noget s\xc3\xa5 sj\xc3\xa6ldent og smukt som guld n\xc3\xb8dvendigvis m\xc3\xa5tte v\xc3\xa6re gavnligt. Selv i dag tilskriver visse alternative behandlere metallisk guld helbredende egenskaber._NEWLINE_Visse guld-holdige salte virker ganske vist infektionsbek\xc3\xa6mpende og bruges i behandlingen af gigt og lignende lidelser, men det er vel at m\xc3\xa6rke kun salte og radioaktive isotoper af guld, der finder anvendelse i den moderne l\xc3\xa6gevidenskab. Som eksempel p\xc3\xa5 det sidste kan n\xc3\xa6vnes isotopen \xc2\xb9\xe2\x81\xb9\xe2\x81\xb8Au med en halveringstid p\xc3\xa5 2,7 d\xc3\xb8gn, som bruges i str\xc3\xa5lebehandling mod visse former for kr\xc3\xa6ft._NEWLINE_Til geng\xc3\xa6ld bruges guld af tandl\xc3\xa6ger, da det nemt formbare guld kan tilpasses i broer og kroner, der matcher de tilbagev\xc3\xa6rende t\xc3\xa6nder, og generelt giver bedre resultater end andre materialer. Brug af guldkroner for de mest synlige t\xc3\xa6nder betragtes som attraktivt i visse kulturkredse og uattraktivt i andre.\n_START_SECTION_\nElektronik\n_START_PARAGRAPH_\nGuld er en udm\xc3\xa6rket leder af elektrisk str\xc3\xb8m, hvilket er blevet udnyttet til ledninger til meget st\xc3\xa6rke str\xc3\xb8mme. B\xc3\xa5de s\xc3\xb8lv og kobber er bedre til at lede str\xc3\xb8mmen, m\xc3\xa5lt rumfang for rumfang, men guld er mere korrosionsbestandigt._NEWLINE_Den gode ledningsevne udnyttes i forskellige slags elektriske stik af h\xc3\xb8j kvalitet, hvis \'ben\' og andre kontaktflader overtr\xc3\xa6kkes med guld. Der hersker en del debat om, hvorvidt guldet giver bedre lyd, billeder og dataforbindelser, men s\xc3\xa5danne stikforbindelser m\xc3\xa5 alt andet lige v\xc3\xa6re mere korrosionsbestandige. Af samme grund bruges guld p\xc3\xa5 overfladen af de elektriske dele i visse typer elektriske kontakter.\n_START_SECTION_\nGyldne f\xc3\xb8devarer\n_START_PARAGRAPH_\nBladguld samt guld i flager og som pulver bruges i visse madvarer, s\xc3\xa6rligt i slik. I E-nummer-systemet for tils\xc3\xa6tningsstoffer i mad klassificeres guld som et farvestof med nummer E-175. _NEWLINE_Guld i flager blev brugt i middelalderen af den europ\xc3\xa6iske adel, dels for at demonstrere v\xc3\xa6rtens velstand, dels ud fra f\xc3\xb8romtalte formodning om, at det er gavnligt for helbredet._NEWLINE_Da guld kemisk set er meget lidt reaktionsvilligt, indg\xc3\xa5r heller ikke i madens og vores ford\xc3\xb8jelses kemi. Af samme grund smager det heller ikke af noget. Guld har ingen n\xc3\xa6ringsm\xc3\xa6ssig v\xc3\xa6rdi og forlader ford\xc3\xb8jelseskanalen i uforandret kemisk form.\n_START_SECTION_\nSymbolik\n_START_PARAGRAPH_\nGuld er et \xc3\xa6delmetal, der s\xc3\xa6ttes i forbindelse med Solen, men ogs\xc3\xa5 som symbol p\xc3\xa5 overjordisk storhed eller rigdom og velstand. Guld symboliserer evigheden, erkendelse og troskab. Alkymister betragtede guld som noget \xc3\xa6delt, i str\xc3\xa6ben efter lutring, esoterisk erkendelse og det h\xc3\xb8jeste trin i \xc3\xa5ndelig udvikling. I Kina betragtedes guld som Solens metal og uressensen yang. Astrologisk h\xc3\xb8rer guld til stjernetegnet l\xc3\xb8ven._NEWLINE_I kristendommen er guld symbol p\xc3\xa5 himmellyset og fuldkommenheden. I dr\xc3\xb8mme kan guld betyde ny erkendelse og bevidsthedsudvidelse. Symboliserer maskuline v\xc3\xa6rdier, i kvinders dr\xc3\xb8mme animus. I auraen tydes guld som besiddelse af stor, gammel \xc3\xb8sterlandsk visdom._NEWLINE_Vinderen af konkurrencer ved de Olympiske Lege og andre mesterskaber f\xc3\xa5r guldmedaljer. Guldmedaljerne til OL er dog lavet af 92,5\xc2\xa0% s\xc3\xb8lv._NEWLINE_Guldbryllup afholdes efter 50 \xc3\xa5rs \xc3\xa6gteskab.\n_START_SECTION_\nForekomst og udvinding\n_START_PARAGRAPH_\nUdvinding af guld er \xc3\xb8konomisk rentabelt, hvis r\xc3\xa5materialet indeholder blot et halvt gram guld pr. ton. Malm, der brydes i \xc3\xa5bne miner, indeholder mellem 1 og 5 gram guld pr. ton. Fra underjordiske miner brydes malm med et guldindhold p\xc3\xa5 omkring 3 gram pr. ton. F\xc3\xb8rst ved et indhold p\xc3\xa5 30 gram pr. ton er guldet synligt for det blotte \xc3\xb8je. Derfor ligner malm, der brydes i de fleste guldminer, almindeligt klippemateriale.\n_START_SECTION_\nProduktion p\xc3\xa5 landjorden\n_START_PARAGRAPH_\nOmkring halvdelen af alt guld i verden stammer fra Sydafrika, hvor man har udvundet det siden 1880\'erne. Ansl\xc3\xa5et 145.000 tons ved udgangen af 2001. I 1970 stod Sydafrika bag 79\xc2\xa0% af verdensproduktionen med omkring 1.000 tons. I 2007 var landets produktion faldet til blot 272 tons, prim\xc3\xa6rt p\xc3\xa5 grund af stigende tekniske vanskeligheder ved udvindingen, skiftende \xc3\xb8konomiske forhold og stramninger i sikkerhedsreglerne for minedrift. Netop d\xc3\xa9t \xc3\xa5r overhalede Kina Sydafrika med en produktion p\xc3\xa5 276 tons. Det var f\xc3\xb8rste gang siden 1905, at Sydafrika m\xc3\xa5tte se sig overg\xc3\xa5et p\xc3\xa5 dette felt._NEWLINE_Andre v\xc3\xa6sentlige guldproducenter er USA, Australien, Rusland og Peru. I Sydamerika arbejdes der med et kontroversielt projekt, Pascua Lama, som handler om at udnytte de rige guldfelter i bjergene i Atacama\xc3\xb8rkenen n\xc3\xa6r gr\xc3\xa6nsen mellem Chile og Argentina._NEWLINE_Behandlingen af r\xc3\xa5materialet fra minerne sker enten ved Wohlwill-processen eller Miller-processen. Der findes dog ogs\xc3\xa5 andre metoder._NEWLINE_En gigantisk kviks\xc3\xb8lvforurening truer flere omr\xc3\xa5der i verden som f\xc3\xb8lge af udvinding af guld ved hj\xc3\xa6lp af kviks\xc3\xb8lv. Det g\xc3\xa6lder filippinske guldgravere, der udleder mellem 200 og 500 ton kviks\xc3\xb8lv i naturen \xc3\xa5rligt ved sm\xc3\xa5skala-minedrift.\n_START_SECTION_\nGuld fra havvand\n_START_PARAGRAPH_\nVerdenshavene indeholder betydelige m\xc3\xa6ngder guld, men fordelt j\xc3\xa6vnt i alt havvandet bliver koncentrationen uhyre lav; mellem 0,1 og 0,2 milligram pr. ton vand. En r\xc3\xa6kke mennesker har h\xc3\xa6vdet at have fundet en rentabel m\xc3\xa5de at udvinde dette guld, men det har i alle tilf\xc3\xa6lde v\xc3\xa6ret fejltagelser eller direkte svindel._NEWLINE_Fritz Haber fors\xc3\xb8gte at udvikle en kommerciel metode til at udvinde havets guld i et fors\xc3\xb8g p\xc3\xa5 at finansiere de krigsskadeerstatninger, Tyskland var blevet p\xc3\xa5lagt efter 1. verdenskrig. Desv\xc3\xa6rre havde han overvurderet guldkoncentrationen i havet, og den tyske regering endte med at bruge flere penge, end hvad salg af de sm\xc3\xa5 m\xc3\xa6ngder udvundet guld kunne indbringe._NEWLINE_Alkymisternes gamle dr\xc3\xb8m om at omdanne mindre \xc3\xa6dle materialer til guld er kommet inden for teknisk r\xc3\xa6kkevidde i moderne tid, men processen er langt fra rentabel og forventes ikke at blive det inden for en overskuelig fremtid.\n_START_SECTION_\nHistorie\n_START_PARAGRAPH_\nMennesket har kendt til guld og brugt det til udsmykning og ritualer siden forhistorisk tid; det kan have v\xc3\xa6ret det f\xc3\xb8rste metal, mennesket har brugt. I egyptiske hieroglyffer beskriver kong Tushratta omkring 2600 f.Kr., hvordan guld p\xc3\xa5 den tid var "mere rigeligt end skidt". Egypten og Nubien havde naturresourcer, der gjorde dem til v\xc3\xa6sentlige guldproducenter gennem det meste af historien._NEWLINE_Guld n\xc3\xa6vnes ofte i Bibelens Gamle Testamente, f\xc3\xb8rste gang allerede i Skabelsesberetningen. Det syd\xc3\xb8stlige hj\xc3\xb8rne af Sortehavet var kendt for sine guldforekomster, hvis udvinding siges at g\xc3\xa5 tilbage til kong Midas tid. Her fremstillede man m\xc3\xb8nter for f\xc3\xb8rste gang i historien mellem 643 og 640 f.Kr._NEWLINE_Mali-riget i Vestafrika var ber\xc3\xb8mmet i den gamle Verden for sine enorme m\xc3\xa6ngder guld. Rigets hersker, Mansa Musa blev ber\xc3\xb8mt for sin pilgrimsrejse til Mekka i 1324: Da han n\xc3\xa5ede Cairo i juli med n\xc3\xa6rved 100 kameler og et f\xc3\xb8lge p\xc3\xa5 tusindvis af mennesker, gav han s\xc3\xa5 meget guld bort, at det tog mere end et \xc3\xa5rti for landene i Nordafrika at komme sig over den kraftige inflation, det medf\xc3\xb8rte. _NEWLINE_Den europ\xc3\xa6iske udforskning af Amerika var i h\xc3\xb8j grad drevet af meldinger om rigelige og overd\xc3\xa5dige guldsmykker b\xc3\xa5ret af de indf\xc3\xb8dte i Centralamerika, Peru og Colombia._NEWLINE_Op igennem det  1800-tallet udl\xc3\xb8stes flere gange \'guldfeber\', n\xc3\xa5r nye store guldforekomster blev opdaget. Det f\xc3\xb8rste v\xc3\xa6sentlige tilf\xc3\xa6lde af guldfeber i USA opstod i en lille by kaldet Dahlonega. Andre tilf\xc3\xa6lde indtraf i Californien, Colorado, Otago, Australien og Witwatersrand. Det mest ber\xc3\xb8mte tilf\xc3\xa6lde var Klondike.\n_START_SECTION_\nIsotoper af guld\n_START_PARAGRAPH_\nNaturligt forekommende guld best\xc3\xa5r af \xc3\xa9n enkelt isotop; \xc2\xb9\xe2\x81\xb9\xe2\x81\xb7Au.-Dertil kendes 36 radioaktive isotoper, hvoraf \xc2\xb9\xe2\x81\xb9\xe2\x81\xb5Au er den mest \'langlivede\', med en halveringstid p\xc3\xa5 godt 186 d\xc3\xb8gn.'